alexandrainst/scandi-wiki huggingface dataset:
God kveld Norge

God kveld Norge er norsk aktualitets- og underholdningsprogram som gikk på TV 2 fra 1997 til 2022. Programmet dekker kjendis- og underholdningsbransjen, hovedsakelig i Norge, men også utlandet. Programmet ble ledet av Dorthe Skappel fra 1997 til 2021 og av Marte Bratberg og Dennis Siva Lie fra 2021 til 2022.  Programmet ble sendt på lørdagskvelder og var et av kanalens lengstlevende programmer.  

God kveld Norge har i en årrekke også laget en rekke portrettspesialer av kjente artister som som Dolly Parton, Aqua, ABBA, Justin Bieber og Michael Jackson. De har også laget ekstrashow i for- og etterkant av store prisutdelinger som Gullruten og Amandaprisen.

Om programmet 
Programredaktør i TV 2 er Bård Eriksen. Han var også prosjektleder for blant annet Senkveld med Thomas og Harald, Gylne tider og Allsang på Grensen. Programmet ble fra 2016 produsert av Mastiff.  

Blant tidligere reportere i programmet finner man TV 2-produsent og Se og Hør-journalist . Normann ble ofte brukt som TV 2 Nyhetskanalens «kjendisekspert». Han har også stått bak realityseriene Linni og Petter elsker Mari og Iskrigerne. Andre som har jobbet i programmet er Laila Madsø, Monica Øien, Thomas Leikvoll og Monica Csango. Musikkanmelder i programmet var Henning Dyngvold, som også har laget intromusikken til programmet.

I 2022 forsvant programmet fra TV, men fortsatte som nett-TV på TV 2 Play.

Nye God kveld Norge 
Dorthe Skappel ga seg i 2022 som programleder etter 22 år da det ble kjent at God Kveld Norge forsvinner fra TV-ruten, men blir fortsatt vist på nett-TV.

Niklas Baarli og Marte Bratberg ble de nye programlederene. Sophie Elise Isachsen vikarierte for Marte Bratberg i en periode. Tonje Frigstad var i en periode vikar for Isachsen. Martine Lunde og Aleksander Sætersøl ledet også programmet i en liten periode. Etter dette ble det kjent at Marte Bratberg kommer tilbake, men at Dennis Siva Lie tar over for Niklas Baarli.

Referanser

Eksterne lenker 
 
 God kveld Norge på TV 2 Sumo
 

TV-produksjoner på norsk TV 2
Norske underholdningsprogrammer på TV
Norske nyhets- og aktualitetsprogrammer på TV
Norske TV-serier fra 1990-årene
Norske TV-serier fra 2000-årene
Norske TV-serier fra 2010-årene
Norske TV-serier fra 2020-årene
Populærkultur
Barnesete

Barnesete er et spesialsete for barn til bruk i bil. Setet bedrer sikkerheten for både barn og voksne i bil, da barn ved uhell ikke blir kastet rundt i bilen, noe som kan være til skade for både barn og voksne. 

Barneseter kan festes med bilens bilbelter, eller ha egne festemekanismer. Fra 2007 har festemetoden Isofix vært standard for nye biler, og kommer enten ferdigmontert eller som ekstrautstyr. Et barnesete kan være festet slik at barnet ser forover eller bakover. Tester har vist at det er setene som vender bakover som er sikrest. 

Noen barneseter har også spesialmekanismer som kobler ut kollisjonspute. Barn lavere enn 140 cm bør ikke sitte i forsete med aktiv kollisjonspute. Enkelte biler har mulighet til å koble ut kollisjonsputen slik at den deaktiveres. 

Et barnesete som har stått i en bil som har kollidert skal kasseres av sikkerhetsårsaker, uansett om det satt barn i det eller ikke.

Regler i Norge  
Barn skal sikres i bil med utstyr som er tilpasset barnets vekt. Det er forbudt med bakovervendt barnestol i passasjersetet foran i biler med aktiv kollisjonspute der. Er barnet over 135 cm trenger det ikke å sikres med annet enn bilens setebelter, med mindre det er under 150 cm, og det finnes annet egnet godkjent sikkerhetsutstyr egnet til barn mellom 135 cm og 150 cm i bilen. Er barnet over 36 kilo tungt, trenges ikke særskilt sikkerhetsutstyr for barn.

Det er det påbudt med bakovervendt barnesete for barn frem til de er 9 kilo.

Barn under tre år skal ikke transporteres i biler uten bilbelte (veteranbiler), og ingen barn skal transporteres i forsete i bil uten bilbelte.

Referanser

Eksterne lenker 
 Sikring av barn i bil hos Vegvesenet
 Sikring av barn i bil https://www.tryggtrafikk.no/tema/sikring-av-barn-i-bil/ Trygg Trafikk
 Barnesete røk i test hos NRK

Sikkerhetsutstyr
Bildeler
Trafikksikkerhet
Laverestående fluer

Homeodactyla 
 Heterodactyla 

De laverestående fluene (Orthorrhapha), er en gruppe som består av de primitive fluene, i motsettning til de mer avanserte høyere fluer. Av de laverestående fluer er det omtrent 650 arter i Norge. De laverestående fluene er med få unntak langstrakte i kroppen og har gjerne en hvelvet torax som gir dem et pukkelrygget utseende. De fleste av dem er rovdyr.

De laverestående fluene utgjør en parafyletisk gruppe i og med at høyerestående fluer har utviklet seg fra de de laverestående. Det vitenskaplige navnet Orthorrhapha har vært flittig brukt i systematikken, men i moderne litteratur brukes ofte en nyere, mer fylogenetisk korrekt inndeling av fluene.

Utseende 
De er små til ganske store fluer, med kroppslengde fra 2 mm til ca. 40 mm.

Levevis 
De finnes i alle verdensdeler. De voksne lever på land, men noen arter har larvestadiene i vann.

Larvene har ulike levevis, fra landlevende arter i jord og på vegetasjonen til vannlevende arter som ofte lever i ganske forurenset vann (mudder). Alle fluer gjennomgår en fullstendig forvandling, med et puppestadium mellom stadiet som larve og voksen.

Systematisk inndeling
Fluenes slektskapsforholdene mellom delgruppene er avklart i ulik grad.

Tradisjonell inndeling 

 Fluer (Brachycera)  
 delgruppe Laverestående Fluer (Orthorrhapha). Omtrent 650 arter i Norge. 
 Gruppe Homeodactyla 
 Gruppe Heterodactyla 
 delgruppe Høyere fluer (Cyclorrhapha). Omtrent 2000 arter i Norge.

Nyere inndeling 
Nyere forskning på fluenes systematikk, deler de inn i fire grupper, hvor den tradisjonelle grensen mellom de lavere og høyere fluene ikke lengre er ett markert skille. Gruppen Muscomorpha inneholder både en del av de laverestående og alle de høyerestående fluene. 

 Fluer (Brachycera)  
 Stratiomyomorpha
 Pantophthalmidae , Xylomyidae , Stratiomyidae 
 Xylophagomorpha
 Xylophagidae 
 Tabanomorpha
 Vermileonidae , Rhagionidae , Pelecorhynchidae , Athericidae , Tabanidae 
 Muscomorpha
 en del av de laverestående fluene – Nemestrinoidea, Acroceridae , Nemestrinidae , Asiloidea, Asilidae , Therevidae , Scenopinidae , Ocoidae , Apsilocephalidae , Mydidae, Apioceridae , Bombyliidae, Hilarimorphidae , Apystomyidae , Eremoneura, Empidoidea, 
 Høyere fluer [Cyclorrhapha)

Eksterne lenker 
 
 Norsk Entomologisk forening – for deg som vil lære mer om insekter.
Gal av lengsel

«Gal av lengsel» er en sang skrevet i 1999 av Arne Schau-Knudsen til en reklamekampanje for Telenor. Den ble svært populær og ble spilt inn av flere grupper.

Norske sanger
Sanger fra 1999
Reklame
Flygefisk

Flygefisk (Cheilopogon heterurus) er den eneste av de nesten 70 artene av flygefisker som er funnet i norske farvann.

Hos denne arten er både bryst- og bukfinnene forlenget så den har fire «vinger». Nedre flik av halefinnen er også forlenget. Den kan bli opptil 40 cm lang, men vanlig lengde er rundt 15 cm. Arten er en pelagisk stimfisk som lever i overflatelagene. Den kan skyte opp av vannet og seilfly opptil 100 m gjennom lufta.

Cheilopogon heterurus er utbredt i de subtropiske delene av Nordøst-Atlanteren og i vestlige deler av Middelhavet. I Norge er den funnet to ganger, ved Tronvik på Jeløya i 1850 og i Frognerkilen i 1937. I Danmark er den tatt tre ganger, men den er aldri funnet i svenske farvann.

Flygefisken er velsmakende, men det drives ikke fiske etter den.

Litteratur

Eksterne lenker 
 
 
 Marine Species Identification Portal – Flying fish (Cheilopogon heterurus)

Egentlige beinfisker
Fisk i Middelhavet
Fisker formelt beskrevet i 1810
Dyr formelt beskrevet av Constantine Samuel Rafinesque
Åna-Sira

Åna-Sira er et lite tettsted i Sokndal og Flekkefjord kommuner der elva Sira (også kalt Sireåna) munner ut i fjorden Åna. To tredjedeler av bygda ligger i Sokndal kommune i  Rogaland, resten i Flekkefjord kommune i Vest-Agder. Elva og fjorden markerer også skillet mellom Vestlandet og Sørlandet. 

Elva Sira som deler bygda, har et trangt utløp som kalles Ågapet. Stedet har ca. 200 innbyggere. Åna-Sira kirke sto ferdig i 1888. Rekefabrikken Finny Sirevaag ligger på østsiden av elva. Åna-Sira kraftstasjon (del av Sira-Kvina Kraftselskap) ligger også i Åna-Sira. Åna-Sira ligger ved kysten og det er en fin plass til å fiske. Det er store forekomster av ørret i elva, og det er også godt laksefiske om høsten.

Det er igangsatt overvåkning av laksefisket i Åna for å dokumentere hvorvidt det er en egen laksestamme i elva.

Bosetninger i Sokndal
Bosetninger i Flekkefjord
Dalane
Liste over kirker i Agder

Liste over kirker i Agder lister kirkebygg knyttet til Den norske kirke og andre kirkebygg i Agder etter kommuner.

Eksterne lenker 
 
 Agder og Telemark bispedømme
 Den norske kirke

 
Agder
Lister med koordinater
AEC

AEC (Associated Equipment Company) var en britisk produsent av lastebiler og busser, som opererte mellom 1912 og 1979.

Selskapet er kjent for sine London-busser, men selskapet bygget også kjøretøyer for mange selskaper over hele verden.

Historie 
London General Omnibus Company, LGOC, ble stiftet i 1855 for å regulere bussdriften i London. Selskapet startet produksjon av busser til eget bruk i 1909, med modellen X-type. Denne ble etterfulgt av B-type, som ansees som en av de første masseproduserte nyttekjøretøyene.

I 1912 ble LGOC overtatt av Underground-gruppen, som eide det meste av Londons T-banesystem, samt trikkelinjer over hele London. Som en del av omorganiseringen etter overtakelsen ble et separat konsern stiftet for bussproduksjonen. Dette konsernet fikk navnet AEC, Associated Equipment Company.

Ved utbruddet av 1. verdenskrig i 1914 ble AECs evne til å produsere store antall kjøretøyer raskt svært viktig for forsvarets behov for lastebiler. Produksjon av Y-type-lastebilen startet i stor skala i 1916, og siden den gang har AEC blitt kjent for produksjon av både lastebiler og busser.

Mellomkrigstiden 
I 1926 stiftet AEC og Daimler Motor Company selskapet Associated Daimler Company (ADC), som ble oppløst to år senere. I disse årene flyttet AEC produksjonen til Southall i London.

Fra 1931 til 1938 produserte AEC elektriske busser i samarbeid med English Electric, hvor AEC leverte chassis mens EE leverte elektriske motorer og kontrollutstyr.

Andre verdenskrig 
Ikke-militær produksjon stoppet i 1941. Under krigen produserte AEC store lastebiler og pansrede kjøretøy for forsvaret.

Etter krigen 
I 1946 stiftet AEC British United Traction LTD (BUT) sammen med Leyland Motors, for produksjon av elektriske busser.

I 1948 kjøpte AEC selskapene Crossley Motors og Maudslay Motor, og etablerte et holdingselskap kalt Associated Commercial Vehicles (ACV). I 1949 ble også Park Royal Motors og Charles H. Roe en del av dette selskapet, og i 1961 kom Thornycroft til.

ACV (inkludert AEC) ble kjøpt opp av Leyland Motors i 1962. I 1968 ble alle dobbeltdekkerbusser fra AEC tatt ut av produksjon, og de siste bussene og lastebilene ble bygget i 1979.

Kjøretøy

Busser

Lastebiler 
 Majestic
 Mammoth
 Mandator
 Marshall
 Matador
 Mercury
 Militant ("Milly")
 Mogul
 Monarch
 Mustang
 Model 201
 Model 428
 Model 501 & 506
 Model 701
 Y Type

Eksterne lenker
 AEC Society
 Remembering AEC
 The AEC Bus Site
 AEC Matador and Militant Owners Club
 The British/Portuguese UTIC AEC Coaches
  Page on ALSA's ACLO buses
  Home of a famous Militant Mk1
 Catalogue of the AEC archives, fra Modern Records Centre, University of Warwick

Bilmerker
Britiske bilprodusenter
Tidligere bussprodusenter
Selskaper etablert i 1912
Selskaper opphørt i 1979

Lastebilprodusenter
Drafnkollen

Drafnkollen var en hoppbakke i Austadlia i Drammen som ble innviet 1939 og nedlagt 1970. Siste renn ble avholdt i 1965. Rennet i 1966 snødde bort, og stillaset knakk under snømengdene. Tårnet ble sprengt i 1970. Den siste bakkerekorden lød på 90,5 meter, satt av Gudtorm Heldal i 1965. Det ble avholdt NM i hopp to ganger i bakken, i 1946 og 1956. Under rennet i 1955 raste tribunen sammen og rundt 30 personer ble skadet. I årene 1958-65 hadde Drafnkollen renn i den norske hoppuka. Tornet og dommetårnet ble revet i 1970, og tarra opp unnarennet ble fjernet ca 1985.

Birger Ruud 
Birger Ruud var «gudfar» i bakken, og hadde vært med på å tegne bakken. Han var da også første hopper utfor, de 4. januar 1939, han hoppet 75 meter med naturlig tilløp.

Første konkurransehopper var Drafns egen 14-årige Arvid Knudsen, som senere gjorde seg bemerket som skihopper og turner på høyt nivå.

Foran NM i 1956 ble det laget «liten bakke» ved siden av, med egen tilløpstårn, og et mindre hopp noen meter nedenfor det store hoppt. Så vidt vites ble dette hoppet kun brukt til kombinertkonkurransen under NM.

Bruksendring 
I 1972 sto fotballbanen ferdig, etter at sletta i hoppbakken ble utvidet mot vest. I hjørnet mot øst ble «Corneren» bygget, et område på ca. 50 m², som gjorde at banen ble hevet over bakken. Senere ble en barnehage bygget under «Corneren», og dette gjorde Drafnkollen til den eneste banen i verden med barnehage under.

Dette byggverket ble revet sommeren 2010 for å gi plass til ny og utvidet barnehage. Fotballbanen fikk kunstgress høsten 2015.

Drafnkollen er nå også en vei som går fra Stasjonskameratenes Hus på Austadsletta opp til boligfeltene i Øvre Austad Skog.

Ole Jansen fra Bærum fikk et illebefinnende i svevet, og braste livløs i bakken 12. mars 1939, og døde fire dager senere. Fotografier viser at han «faller sammen» midtveis i svevet.

Viktige renn

Den norske hoppuka

NM, spesielt hopp

Referanser

Kilder
Hopp50.com: Om Drafnkollen
Tom Helgesen (red.): Skogene mellom Drammenselva og Eikeren. Drammens og Oplands Turistforening 1996. ISBN 82-90027-27-3, s. 262-265 (digitalisert av Nasjonalbiblioteket)
Skisprungschanzen-Archiv: Drammen (Drafn)
Skisprungschanzen-Archiv: All time results (15. april 2012)

Hoppbakker i Norge
Idrettsanlegg i Drammen
BMW Turbo

BMW Turbo (internbetegnelse E25) var en prototype fra den tyske bilprodusenten BMW, som ble lansert i forbindelse med Sommer-OL 1972 i BMWs hjemby München. Designeren Paul Bracq stod bak utformingen av bilen, som har måkedører og en futuristisk cockpit. Kun to eksemplarer ble bygget av bilen.

Eksterne lenker 
 
  Motorlegend.com: BMW Turbo concept
 Stort bilde av BMW Turbo foran BMWs hovedkvarter

Konseptbiler fra BMW
Målselvfossen

Målselvfossen ligger i Målselv kommune i Troms. Fossen er 600 meter lang og går i tre fall med store vannmasser. Vassføringa kan komme opp i mer enn 750 m³/sekund i vårflommen. Samlet fall er 22 meter.

Målselva, som fossen er en del av, er ei kjent lakseelv. Vassdraget er lenger oppe regulert til vannkraft ved Dividalen kraftstasjon. Fossekulpen rett under fossen regnes av mange som en av landets beste fiskeplasser, og 40 % av totalfangsten av laks i vassdraget landes her og i kortsonen rett nedenfor kulpen.

I 1910 ble det bygd ei laksetrapp forbi fossen. Trappa er Europas lengste. I tilknytning til laksetrappa er det bygd et laksesjå hvor publikum kan observere den gyteklare laksen på vei til gyteplassene lenger opp i elva.

I 2003 ble Målselvfossen kåra til Norges Nasjonalfoss av radioprogrammet Nitimens lyttere.

Referanser 

Fosser i Troms og Finnmark
Målselvs geografi
Målselvvassdraget
Steder avbildet på norske kommunevåpen
Tim Curry

Tim Timothy James Curry (født 19. april 1946) er en engelsk skuespiller. Han er mest kjent for rollen som transvestitten «Frank-N-Furter» i kultfilmen The Rocky Horror Picture Show (1975), som også ble hans store gjennombrudd.

Filmer (utvalg) 
 The Rocky Horror Picture Show (1975)
 Annie (1982)
 It (1990)
 Jakten på Rød Oktober (1990)
 Alene hjemme 2 (1992)
 De tre musketerer (1993)
 Congo (1995)
 Charlie's Angels (2000)
 Scary Movie 2 (2001)
 Kinsey (2004)
 Burke and Hare (2010)

 TV-serier 
 Poirot Criminal Minds''

Referanser

Eksterne lenker
 
 

Engelske skuespillere
Personer fra Warrington
Kamijo

Yuuji Kamijou (上城祐之, født 19. juli 1975 i Kanagawa), aka Kamijo, tidligere kjent som Shoki, er vokalist i den japanske gruppa Versailles. Før dannelsen av Versailles, var han med i LAREINE, og er produsent av blant annet Izabel Varosa, HIZAKI grace project og Jukas soloprosjekt. I 2007 har han også spilt en av hovedrollene i rockemusikalen Node of Scherzo, sammen med blant andre Kaya og HIZAKI.

Kamijo var en stund roadie for Malice Mizer, og har i senere tid modellert for Manas klesmerke Moi-même-Moitié. I dag er han leder for samarbeidsprosjektet Sherow Artist Society.

Session events 
Kamijo har deltatt i flere prosjekter ved siden av sine egne band: 
 Node of Scherzo – 2007 – d.d.
 記憶をたどってバンド [Kioku wo tadotte Band] – et engangs session band med Kanoma (Fatima) og Kamijo på vokal, Mayu (LAREINE) på gitar, Kazuno (Moi dix Mois) på bass, Kaya på keyboard og Mana (Moi dix Mois) på trommer. De spilte på Dis Inferno Vol.II, i Kawasaki CLUB CITTA, den 17. desember, 2003.
 Et session band med Kanoma på vokal, Kamijo og 未散 (MASK) på gitar, Rame (Vidoll) på bass og Kazumi (LAREINE) på trommer, som spilte på LAREINEs 10th Anniversary event på Nihon Seinenkan den 21. juli, 2005. 
 蒼い薔薇 [Aoi bara] – et engangs session band som spilte ved OSAKA MUSE den 25. desember, 2005. Det bestod av Kamijo på vokal, Mayu (LAREINE) og Jun (Phantasmagoria) på gitar, Emiru (LAREINE) på bass og Tero (Vidoll) på trommer.
 TERUと愉快な仲間たち [TERU to yukaina nakamatachi] – et engangs session band som spilte ved Omotesando FAB den 24. desember, 2007. Session bandet bestod av Kamijo på vokal, Teru (Versailles) og 風弥 [Kazami] (Daizy Stripper) på gitar.

Gjesteopptredener 
 RIBBON – bakgrunnsvokal («Beautiful & Resistance»), gjest på deres første oneman i oktober 2002.
 妃＆関西貴族 – gjestevokal (live)
 HIZAKI grace project – gjestevokal på «solitude» under deres konsert ved Okayama CRAZY MAMA den 14. november, 2007.
 BAD ROCKS (session band med Közi og medlemmer av F.F.F.) – gjesteopptreden under deres konsert den 25. desember, 2007.

Eksterne lenker 
 
 
 
 Offisiell blog
 HOLIDAY blog

Japanske sangere
Personer fra prefekturet Kanagawa
Ringedalsfossen

Ringedalsfossen, tidligere oftest kalt Skjeggedalsfossen, er en tørrlagt foss i elva Nybuåi i Tysso-vassdraget i Ullensvang kommune i Vestland. Fossen ligger ved den østlige enden av Ringedalsvatnet. Den har en total fallhøyde på 420 meter og høyeste loddrette fall er ca. 300 meter.

Vassdraget ble regulert til vannkraft i 1967, og vannføringen som tidligere gikk til Ringedalsfossen går nå til kraftverket Tysso II. Fossen er derfor stort sett alltid tørrlagt, bortsett fra i perioder med mye nedbør og overløp i magasinene ovenfor fossen.

Se også 
 Liste over norske fosser

Eksterne lenker 
 
 World waterfalls database
 Odin arkiv

Fosser i Vestland
Ullensvangs geografi
Tyssovassdraget
North American B-45 Tornado

North American B-45 Tornado var et amerikansk lett taktisk bombefly. Prototypen XB-45 fløy første gang 17. mars 1947. 96 B-45A ble produsert og satt i tjeneste fra november 1948. Den første av bare 10 B-45C fløy i mai 1949, men de fleste B-45A ble senere oppgradert til samme standard som B-45C. En fotorekognoseringsversjon ble produsert i et antall på 33 som RB-45C.

Tekniske spesifikasjoner (B-45C) 

 Motor : Fire General Electric J47-GE-13 eller J47-GE-15 turbojetmotorer med en skyvekraft på 5 200 lb hver.
 Maks. hastighet : 932 km/t
 Maks. høyde : 13 170 m
 Rekkevidde : 3 074 km
 Bestykning : To 12,7 mm Browning M7 mitraljøser og bombelast på opptil 9 979 kg

Eksterne lenker 
 North American B-45 Tornado

Bombefly
Firemotors jetdrevne luftfartøy
Fly fra Koreakrigen
North American-luftfartøy
Måstadfjellet naturreservat

Måstadfjellet naturreservat er et naturreservat og ramsarområde på øya Værøya i Værøy kommune i Nordland. Reservatet ble opprettet for å «ivareta et verdifullt kystområde, med det naturlig tilknyttede plante- og dyreliv. Spesiell verdi er knyttet til områdets funksjon som hekkeområde for en rekke fuglefjellarter.»

Naturreservatet utgjør den vestlige, bratte delen av Værøya, og har et areal på 2 870 dekar, hvorav 817 dekar sjøareal.

Hele den sørvestlige delen av Værøya er et viktig hekkeområde for sjøfugler. Rundt hele området er det gode forekomster av hekkende fuglefjellarter, som lunde, krykkje, alke og lomvi. I noe mindre grad også havhest og toppskarv. Måstadvika er viktig som landingsplass for sjøfugl, spesielt lunde om våren. Foruten de typiske fuglefjellsartene finnes her også sjøfuglarter som gråmåke, svartbak, fiskemåke, tjeld og teist. I området er det flere hekkeplasser for sjeldne rovfuglarter. De spesielle botaniske verdiene er knyttet til Sanden. Dette er et særpreget, men ikke representativt sanddynesystem.

Måstadfjellet naturreservat grenser til Måstadfjellet landskapsvernområde, og begge områdene ble i 2013 utpekt til ett samlet ramsarområde.

Eksterne lenker 
 
 Verneforskriften hos Lovdata
 De norske ramsarområdene hos ramsar.org
 Miljostatus.no
 Informasjonsplakat med kart over naturreservatet

Ramsarområder i Norge
Naturreservater i Nordland
Verneområder i Værøy
Verneområder opprettet i 2002
Fuglefjell
Sead Ramović

Sead Ramovic (født 14. mars 1979 i Stuttgart, Tyskland) er en tysk fotballspiller og målvakt av bosnisk opprinnelse. Han spilte frem til sommeren 2010 for Tromsø IL, da han ble solgt til tyrkiske Sivasspor. 

Ramovic ble hentet til Tromsø sommeren 2006, og har vist seg som en av Tippeligaens beste målvakter. Han er reaksjonsterk og har reddet TIL i mange situasjoner.
Foruten sine målvaktsegenskaper, er Ramovic kjent for sitt sterke temperament, noe som har ført til mange gule kort og konfrontasjoner med motspillere.
Han har tidligere spilt for de tyske klubbene FC Feuerbach, SpVgg Feuerbach, Stuttgarter Kickers, VfL Wolfsburg, Borussia Mönchengladbach og Kickers Offenbach. 

17. november 2011 ble det kjent at Ramovic signerte for Lillestrøm SK ut 2012.

20. mars 2014 signerte Ramovic en kontrakt med Strømsgodset Toppfotball ut 2014-sesongen, som lagets andrekeeper. Ramovic hadde egentlig lagt opp etter at han avsluttet kontrakten med Lillestrøm SK i 2012.

Ramovic har spilt én kamp for .

Ramovic var en kort period i Strømsgodset i 2014.

Referanser

Eksterne lenker 
 
 

Tyske fotballspillere
Bosniske fotballspillere
Fotballspillere for SV Stuttgarter Kickers
Fotballspillere for VfL Wolfsburg
Fotballspillere for Borussia VfL 1900 Mönchengladbach
Fotballspillere for Kickers Offenbach
Fotballspillere for Tromsø IL
Fotballspillere for Sivasspor
Fotballspillere for FK Metalurh Zaporizjzja
Fotballspillere for FK Novi Pazar
Fotballspillere for Lillestrøm SK
Personer fra Stuttgart
Fødsler i 1979
Utenlandske fotballspillere i Norge
Røros videregående skole

Røros videregående skole er en offentlig videregående skole på Røros. Skolen eies og drives av Trøndelag fylkeskommune. 

Skolen har følgende opplæringstilbud på Vg1:
 Studiespesialisering
 Bygg- og anleggsteknikk
 Design og håndverk
 Helse- og oppvekstfag 
 Teknikk og industriell produksjon

Rektor er Hilde Knutsen.

Eksterne lenker
 

Videregående skoler i Trøndelag
Utdanning i Røros
Fagskolen Innlandet
Wesel

Wesel er en grenseby i det vestlige Tyskland, ved stedet hvor elven Lippe når Rhinen. Byen hadde 61 432 innbyggere i 2007 og er senter for Kreis Wesel i delstaten Nordrhein-Westfalen.

Historie 
Byen stammer fra et gods som først ble nevnt i det åttende århundre. I det 12. århundre kom Wesel under hertugen av Kleve. I det 15. århundre fikk byen privilegier og ble medlem av Hansaen. Innen hertugdømmet Kleve sto Wesel kun tilbake for Köln som handelssenter i den nedre rhinregionen. 

Den tidligere tyske nazisten og utenriksminister mellom 1938 og 1945, Joachim von Ribbentrop ble født i Wesel.

Andre verdenskrig 

Mot slutten av andre verdenskrig ble Wesel et bombemål for de allierte på grunn av status som knutepunkt for vei, jernbane og lektertrafikk. Om natten den 16., 17. og 19. februar 1945 ble byen massivt bombet og så godt som utslettet. Broene over Rhinen og Lippe ble sprengt av Wehrmacht, blant de sprengte broene var den 1,9 km lange jernbanebroen over Rhinen. Den 23. mars kom Wesel under beskytning av over 3 000 kanoner som en forberedelse til Operasjon Plunder. Innen byen ble inntatt av allierte tropper var 97% av den ødelagt.

Bilder

Eksterne lenker 
 
 RAF om bombing i mars, inkludert Weser, se 23.-24. mars (engelsk)

Byer i Nordrhein-Westfalen
Byer ved Rhinen
Hansabyer
Ruhrområdet